Hertta Kuusinen
Hertta Kuusinen, 1904-1974, finsk politiker; datter af Otto Ville Kuusinen, gift med Yrjö Leino. Hertta Kuusinen flyttede i 1922 til sin far i Moskva og fik politisk skoling der. I 1934 vendte hun tilbage til Finland, men sad fængslet indtil 1939 for kommunistisk virksomhed og var også interneret under Fortsættelseskrigen 1941-44. Herefter var hun indflydelsesrigt medlem af det nu legale Kommunistpartis ledelse. Hertta Kuusinen var partiets store stemmesluger og var fra 1947 rigsdagsgruppens ordfører. I juni-juli 1948 var hun minister uden portefølje. 1969-74 var hun formand for Det Internationale Demokratiske Kvindeforbund.